b'\n_START_ARTICLE_\nOphiomyia\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (1-6 mm lange), slanke, svarte fluer, vanligvis med store vinger. Hodet  er rundt med runde fasett\xc3\xb8yne. Langs innerkanten av fasett\xc3\xb8ynene sitter det flere b\xc3\xb8rster, men disse kan variere mye i st\xc3\xb8rrelse og antall. Pannen er bred, og de tre punkt\xc3\xb8ynene sitter p\xc3\xa5 en litt opph\xc3\xb8yet trekant som ofte er annerledes farget enn resten av pannen. Antennene er av vanlig fluetype, tre-leddete, det ytterste leddet kan v\xc3\xa6re ganske stort eller tilspisset, og b\xc3\xa6rer en ganske lang og kraftig antenneb\xc3\xb8rste (arista) p\xc3\xa5 oversiden n\xc3\xa6r roten. Kinnb\xc3\xb8rste (vibrissa) finnes, munndelene er av vanlig fluetype, ikke p\xc3\xa5fallende store. Brystet (thorax) har vanligvis kraftige b\xc3\xb8rster p\xc3\xa5 ryggen og sidene. Vingene er store sammenlignet med kroppen, vanligvis gjennomsiktige uten fargeflekker. Beina er korte og kraftige. Bakkroppen er kort og kjegleformet. Hunnene har et kort, men kraftig eggleggingsr\xc3\xb8r (ovipositor). Larvene er p\xc3\xb8lseformede, ganske tykke. De eneste tydelige strukturene sett fra utsiden er \xc3\xa5ndehullene (spiraklene), som sitter p\xc3\xa5 opph\xc3\xb8yde vorter p\xc3\xa5 den fremste og bakerste segmentet.\n_START_SECTION_\nLevevis\n_START_PARAGRAPH_\nAlle min\xc3\xa9rfluene har larver som lever inne i planter, de fleste i blad, men ogs\xc3\xa5 noen i stengler, r\xc3\xb8tter og fr\xc3\xb8. Mange av artene i slekten Ophiomyia er knytte til planter i kurvplantefamilien.  Eggene stikkes inn under huden p\xc3\xa5 planten, og larven klekkes etter noen f\xc3\xa5 dager. Larvene spiser opp vevet innenfor ytterhuden og etterlater seg ganger i blad eller stengler, som er synlige utenfra som hvite felter eller tunneler. Disse kalles miner. Lignende miner lages av mange sm\xc3\xa5 sommerfugler og enkelte biller og planteveps. Larveutviklingstiden varierer fra en uke til flere m\xc3\xa5neder. N\xc3\xa5r larven er utvokst, kryper den vanligvis ut av planten og faller ned p\xc3\xa5 bakken, der den forvandler seg til en puppe. Noen min\xc3\xa9rfluer kan gj\xc3\xb8re stor skade, p\xc3\xa5 jordbruksvekster og s\xc3\xa6rlig p\xc3\xa5 prydplanter der de lyse minene er skjemmende og kan gj\xc3\xb8re planten uselgelig. Formen p\xc3\xa5 minene kan ofte brukes til \xc3\xa5 bestemme arten av min\xc3\xa9rflue.'